
[bookmark: _Toc512862802]PËR MBULIMIN E SHPENZIMEVE FINANCIARE TË PROKURORIT TË SISTEMIT TË PROKURORISË, QË SHËRBEN SI PROKUROR NDËRLIDHËS PRANË EUROJUST-it

Në mbështetje të nenit 100 të Kushtetutës, të marrëveshjes për bashkëpunimin ndërmjet Republikës së Shqipërisë dhe Eurojust-it, ratifikuar me ligjin nr. 113/2018, dhe të ligjit nr. 137/2020, “Për buxhetin e vitit 2021”, të ndryshuar, me propozimin e ministrit të Financave dhe Ekonomisë, Këshilli i Ministrave

VENDOSI:

1. Prokuroria e Përgjithshme, brenda fondeve buxhetore të miratuara, të përballojë shpenzimet financiare të prokurorit ndërlidhës në Eurojust:
a) për qiranë e apartamentit, mirëmbajtjen e tij, për ngrohje, gaz, energji elektrike dhe ujë;
b) për pajisje shtëpiake;
c) për siguracion shëndetësor familjar;
ç) shpenzimet e transportit publik për udhëtime brenda vendit pritës për nevoja pune;
d) për taksa të shkollave publike, kur në vendin pritës shkollat janë me pagesë, kundrejt vërtetimit nga autoritetet shkollore të vendit pritës.
2. Bashkëshorti/ja i/e prokurorit ndërlidhës përfiton shpërblim mujor në vlerën 50 për qind të pagës së pozicionit të punës, grada “Atashe”, të vendit pritës. Pagesa e shpërblimit mujor fillon pas paraqitjes së vërtetimit të shoqërimit të prokurorit ndërlidhës nga bashkëshorti/ja në detyrë, në vendin pritës. Ky shpërblim u nënshtrohet ndalesave të tatimit mbi të ardhurat, sipas legjislacionit në fuqi në Republikën e Shqipërisë. Shpërblimi derdhet në llogarinë e bashkëshortit/es, në njërën nga bankat e vendit pritës, ku bashkëshorti/ja ka llogarinë personale.
Bashkëshorti/ja i/e prokurorit ndërlidhës, i cili/e cila nuk e shoqëron atë në detyrë në vendin pritës, nuk përfiton shpërblimin e parashikuar në këtë pikë. I ndërpritet e drejta për shpërblim mujor bashkëshortit/es, i cili/e cila nuk shoqëron prokurorin ndërlidhës për më shumë se tre muaj rresht në detyrë.
3. Çdo fëmijë nën moshën 18 vjeç, që jeton me prokurorin ndërlidhës në vendin pritës, përfiton shpërblim mujor me vlerën 20 për qind të pagës së gradës “Atashe”, të vendit pritës. Ky shpërblim i nënshtrohet tatimit mbi të ardhurat, sipas legjislacionit në fuqi në Republikën e Shqipërisë. Shpërblimi i fëmijës derdhet në llogarinë e prokurorit ndërlidhës.
4. Për shpenzime që janë të përshtatshme të kryhen në vendin pritës, prokurori ndërlidhës dërgon ofertat në Prokurorinë e Përgjithshme, e cila përzgjedh dhe miraton ofertën më të përshtatshme, në përputhje me rregullat e përcaktuara në ligjin e prokurimit publik, të ndryshuar.
5. Kur prokurori ndërlidhës dërgohet me shërbim jashtë vendit pritës ose kur vjen në atdhe, ndërkohë që në shtetin ku kryen detyrën ka lënë bashkëshorten dhe fëmijët, merr 100 për qind të trajtimit financiar, të dhënë për përkujdesje ndaj familjes së tij.
6. Kur prokurori ndërlidhës shtrohet për kurim në institucionet shëndetësore të shtetit ku kryen detyrën ose në ndonjë shtet tjetër ai vazhdon ta përfitojë pagesën përkatëse dhe trajtimin financiar, të dhënë për përkujdesje ndaj familjes së tij.
7. Prokurori ndërlidhës gëzon të drejtën e pushimeve javore, të pushimeve në ditët e festave zyrtare dhe të pushimit vjetor të paguar, për kohën që është me detyrë jashtë shtetit, sipas dispozitave ligjore në fuqi në Republikën e Shqipërisë. Prokuroria e Përgjithshme nuk merr përsipër shpenzimet e kthimit në atdhe të prokurorit ndërlidhës për kryerjen e lejes së zakonshme. Me miratimin e prokurorit të përgjithshëm, vetëm në raste fatkeqësie, prokurorit ndërlidhës dhe familjarëve shoqërues u paguhen nga shteti shpenzimet e udhëtimit (për ardhjen në atdhe dhe kthimin në vendin e huaj).
8. Prokuroria e Përgjithshme, për prokurorin ndërlidhës dhe pjesëtarët e familjes që janë në ngarkim të tij, përballon sigurimet e detyrueshme, sipas legjislacionit të shtetit përkatës, ku kryen detyrën. Prokurori ndërlidhës dhe pjesëtarët e familjes, në ngarkimin e tij, kanë të drejtë që me miratimin e prokurorit të Përgjithshëm, për raste urgjencash, të mjekohen në vendin ku kryen detyrën, kur, për këtë rast, nuk është parashikuar sigurimi shëndetësor. Shpenzimet përballohen nga shteti, ndërsa për rastet e tjera përballohen nga vetë prokurori ndërlidhës.
9. Prokurori ndërlidhës ka të drejtë të përfitojë shpenzime udhëtimi, akomodimi dhe dietë në valutë të huaj, sipas legjislacionit në fuqi, kur emërohet në detyrë, thirret në atdhe ose dërgohet me shërbim në një shtet tjetër, si dhe kur kthehet në atdhe, në përfundim të detyrës.
10. Ngarkohet Prokuroria e Përgjithshme për përcaktimin e fondeve të këtyre shpenzimeve dhe të masës së mbulimit të tyre, në përputhje me parashikimet e ligjit për menaxhimin e sistemit buxhetor dhe akteve nënligjore në zbatim të tij.
11. Ngarkohet Prokuroria e Përgjithshme për zbatimin e këtij vendimi.
Ky vendim hyn në fuqi pas botimit në Fletoren Zyrtare dhe i shtrin efektet financiare nga data 1 janar 2021.

